
«Det finnes ingen større feil enn

å ikke være villig til å begå en feil.»

Lao Tze


Prolog

Paris, julen 1965

SNØFNUGGENE VIRVLET utenfor stasjonen, og kulden krøp inn under huden. Emmy hadde ikke trodd at det ville være snø i Paris, at vinteren skulle være like merkbar her som hjemme i Kramfors. Selv om temperaturen var mildere. Hun så seg rundt på jernbanestasjonen Gare du Nord. Takhøyden inne i den enorme bygningen var til å bli svimmel av.

De uregelmessige lydene fra togene som kom og gikk, fikk henne til å rykke til gang på gang. Hun følte seg så liten, som om hun kunne bli trampet i hjel av de hundrevis av menneskene som gikk forbi, hvis hun ikke passet på hvor hun sto. Overalt hang det julepynt, og et stykke unna, til venstre, sto et juletre. Fingrene hennes fant det tynne gullkjedet rundt halsen, hun snurret det mellom fingrene og lot den glatte overflaten på amuletten berolige henne.

Britta burde ha vært her nå. Hvor hadde hun blitt av?

Emmy trakk bagasjen nærmere beina og så seg rundt etter søsteren igjen, mens hun kjente pulsen øke. Hadde de misforstått hverandre? Jernbanestasjonen var høylytt og intens, den hadde slått mot henne som en eneste stor virvelvind da hun gikk av toget. Det var lukter, lyder og inntrykk som hun aldri hadde opplevd før.

Etter en halvtime kjentes beina som solbærgelé. Emmy visste ikke hvor mye lenger hun ville orke å stå slik. Hun gikk mot en kafé hun hadde sett lenger inne i den store bygningen, der hun fortsatt ville ha overblikk over inngangshallen der de skulle møtes. På en eller annen måte fikk hun bestilt en kaffe og en croissant, og klarte til og med å betale. Hun satte seg ved et slitt, mørkt trebord, og det svarte skjørtet flagret mot kofferten da en eldre herre hastet forbi. Hun tok en slurk av kaffen og kjente at pulsen sakte kom tilbake til et mer normalt nivå. Croissanten var vanskeligere å få i seg, magen ville ikke samarbeide. Hun sjekket at hun hadde brevet med adressen. Ja, det var fortsatt i lommen. Rue Notre Dame des Champs. Hun ville klare å komme seg til baren selv om Britta ikke dukket opp.

Etter enda en times venting bestemte hun seg for å gi opp. Hun ville finne en taxi og dra til adressen. Hun kunne ikke sitte her hele kvelden, kanskje det kunne være farlig når mørket falt på? Hun trengte faktisk ikke engang å uttale gatenavnet, taxisjåføren ville sikkert finne fram bare ved å lese lappen.

Snart hadde hun fått tak i en taxi med en sjåfør som ikke så altfor livsfarlig ut, og som også så ut til å forstå hvor hun ville. Det hadde sluttet å snø nå, og byen hvilte under et tynt, hvitt teppe. De krysset Seinen, og hun fikk øye på Eiffeltårnet lenger nede langs elven. Emmy presset nesen mot det kjølige bilvinduet. Det så uvirkelig ut, som om hun kikket i en bok, ikke som om hun faktisk befant seg i samme by som tårnet.

Da taxien rullet inn i rue Notre Dame des Champs, begynte hjertet å banke hardere igjen. Hun betalte, gikk ut av bilen og ble stående en stund. Hun visste nøyaktig hva baren het og var helt sikker på at dette var det rette stedet, men likevel kjente hun en uro i brystet. Hvorfor hadde ikke Britta dukket opp? Hadde det skjedd noe? Emmy trakk pusten dypt og lot tankene vandre til Sven hjemme i Kramfors og til moren og faren. Hadde de hatt rett i at hun ikke burde reise for å besøke Britta? Akkurat nå føltes det slik. Mamma hadde villet at hun i det minste skulle vente til etter jul. Det hadde ikke vært hyggelig å såre foreldrene sine, men hun følte seg tvunget til å reise. Hun trengte avstand fra alt. Dessuten trengte Britta henne.

Emmy slepte bagasjen sin over gaten og åpnet døren til baren. Til venstre i lokalet sto to menn som så ut til å være på hennes egen alder, den ene av dem høy, slank og velkledd. Den andre var kortere, mer fyldig og hadde langt hår. De sto bak en bardisk som så ut til å være av sølv, og lo og snakket høylytt.

«Bonjour», mumlet hun sjenert og satte fra seg bagasjen på det brune tregulvet.

Mennene hilste tilbake, og den høyeste presenterte seg som Yanis, den kortere som Louis. Emmy skulle til å spørre om de kjente søsteren hennes da en dør lenger inne i lokalet åpnet seg. Britta stirret overrasket på Emmy. De ble stående et øyeblikk før noen av dem sa noe.

«Emmy?»

Britta kastet seg mot henne, omfavnet søsteren sin, og begges øyne ble fylt av tårer. Emmy kjente at skuldrene sank flere centimeter. Britta var her, og alt ville ordne seg.

«Men … jeg forstår ikke? Du skrev at du skulle komme den 22. desember. I dag er den 20.?»

Emmy kikket på søsteren sin og begynte å bite på en negl. Hun følte seg dum som ikke engang klarte å gi beskjed om riktig dato.

«Da skrev jeg feil.» Hun tok en pause og svelget.

Britta smilte mellom tårene og tok et skritt tilbake mens hun mønstret henne fra topp til tå. «Du ser helt lik ut.»

Emmy nikket og strøk hånden over kåpen. Så betraktet hun søsteren, hun hadde mørk kajal rundt øynene, og håret var tupert i en høy knute. Emmy følte seg blek og tafatt ved siden av henne.

«Men du ser annerledes ut», sa hun. «Veldig annerledes.»

Britta nikket.

«Jeg er ikke den samme personen som da jeg dro. Før … før jeg fikk Alfie.»

Stemmen hennes sprakk, og hun trakk pusten skarpt.

«Jeg er her nå,» mumlet Emmy og omfavnet søsteren sin. «Jeg er her.»

SOLEN KRØP OPP bak skorsteinene og fant veien til soveromsvinduet i fjerde etasje i rue Lhomond. Denne søndagen i slutten av april skinte strålene mot vindusruten og avslørte at den ikke var blitt vasket på en stund. Sophia strakte seg i sengen og kikket på mobiltelefonen på nattbordet, klokken var litt før ni. Et sted lenger unna hørte hun en tung dør smelle igjen, og lukten av nybakte baguetter fra bakeriet på hjørnet nådde helt inn i leiligheten. Selv om det var søndag morgen, var trafikken på Boulevard Saint-Marcel allerede i gang, og sirener hørtes et sted i det fjerne, som et lydspor til byens konstante liv og røre.

Tristan lå tilbakelent i en bred skinnlenestol som sto mellom to små vinduer ut mot gaten. Det var lavt under taket i leiligheten, og de brune takbjelkene ga rommene et rustikt preg. Lenestolen var gammel og hadde mørkebrune, snirklete detaljer rundt armlenene. Egentlig passet den ikke inn i den moderne leiligheten hans, men han hadde arvet den etter bestefaren og ville ikke kvitte seg med den. Dessuten var den deilig å lese morgenavisen i.

«Er du klar over at du stirrer på meg?» spurte han og smilte skjevt.

«Du har så høye tanker om deg selv. Jeg beundrer bare den vakre lenestolen», svarte Sophia og holdt blikket hans mens hun nøt at de skulle få være sammen hele dagen.

Han humret, strøk hånden over det mørke, veltrimmede skjegget og fortsatte å lese avisen. Sophia krøllet seg sammen i sengen og trakk dynen rundt seg. Det kunne ha vært et maleri, tenkte hun. Mannen med de mørke trekkene, den nakne overkroppen og det svake morgenlyset.

Avisen raslet da han bladde om. Sophia lot blikket hvile på brystet hans som hevet og senket seg i takt med pusten. Helt siden hun bestemte seg for å flytte til Paris i fjor høst, hadde livet blitt akkurat slik hun hadde drømt om. Baren Le Lulu, som hun hadde arvet etter bestemoren Emmy, var ikke lenger på konkursens rand, men blomstret. Alt takket være deres satsing på en litt snodig, epleinspirert meny. I tillegg hadde hun sammen med de som jobbet i baren, som nå var blitt hennes nærmeste venner, varsomt pusset opp de gamle lokalene.

Det hadde vist seg å være helt riktig å slutte i jobben som TV-reporter. For første gang i sitt liv gjorde hun noe hun virkelig elsket. Og hun gjorde det for seg selv, ikke for å imponere andre. At hun i tillegg hadde funnet kjærligheten i Tristan, advokaten som i utgangspunktet skulle hjelpe henne med å selge baren, var mer enn hun kunne ha forestilt seg.

Kunne livet virkelig være slik?

Noen ganger stoppet hun opp og funderte over hvilke konflikter som truet rundt neste hjørne, for noe måtte det vel være? Sophia hadde ikke så gode erfaringer fra sine forhold til menn, eksmannen Viktor hadde nesten knekt henne, så til å begynne med hadde hun ikke helt våget å slippe Tristan ordentlig inn i livet sitt. Men i det siste hadde hun og Tristan funnet en god balanse. Tristan tilbrakte noen dager i uken på reise, mesteparten av tiden i Montpellier i Sør-Frankrike, siden advokatfirmaet han jobbet for skulle etablere et nytt kontor der. Men det passet Sophia helt fint. Hun jobbet overtid i baren flere kvelder i uken og var fornøyd med hvordan livet hadde utviklet seg. De dagene Tristan var hjemme i Paris, sov Sophia hos ham, resten av tiden bodde hun på rommet hun leide av sin venninne og kollega Hayley.

Sophia kikket på Tristan igjen. Hun ble dratt mot ham med samme kraft som tidevannet, en bevegelse som var umulig å stoppe. Kroppene deres hørte sammen. Hun elsket å våkne opp ved siden av ham og sovne med hånden sin i hans, noe hun tidligere ville ha syntes var tullete. Hun satte til og med pris på så hverdagslige ting som å gjøre rent sammen.

De hadde vært et par i litt over fire måneder nå, og det var som om hun slukte ham med blikket hver gang hun så på ham. Fantasien hennes løp løpsk. Det kriblet i kroppen hennes når hun tenkte på hendene hans.

På leppene hans.

På hvordan huden hans smakte.

Hun reiste seg opp og trakk teppet over skuldrene som en kappe mens hun gikk bort til ham ved lenestolen.

«Er det plass til to der?»

Han kikket opp og lot blikket gli over den nakne kroppen hennes. Hun så at noe ble tent i ham også, like raskt som i henne.

«Nei, dessverre. Jeg tror du må sitte på meg for å få plass.»

Sophia lo og krøp opp på ham mens avisen gled ned på gulvet. Hun strøk hendene over brystet hans. Herregud, som hun elsket denne mannen.

«JASÅ, ER DETTE noen tid å komme på?» spurte Lenita og kikket strengt på Sophia da hun kom inn på Le Lulu neste morgen.

Det var mandag, og en ny uke hadde begynt på deres kjære Le Lulu. Hver gang Sophia gikk gjennom dørene til baren, følte hun seg lett i kroppen, som om en sommerfugl flakset i brystet. Hun hørte hjemme her, det var noe med atmosfæren. Hun strøk hånden over baren i rustfritt stål og kikket opp på lysekronene i taket. Lenita rettet på den hvite silkeblusen i halsen, og diamanten på gifteringen glitret idet solen traff steinen.

Det var kjølig ute i dag, og turen fra Tristans leilighet i femte arrondissement hadde fått Sophia til å hutre. Våren hadde kommet så det sang for noen uker siden, men i løpet av natten hadde temperaturen sunket. Hun elsket strekningen hun gikk mellom leiligheten hans og baren, forbi det enorme Panthéon med flagg som blafret i vinden, brosteiner, feilparkerte biler og bakerier. Forbi Vespaer, turister, store palassliknende steinhus og selvfølgelig duene. Alt det hun opprinnelig hadde tenkt på som et bakteppe, var blitt en del av den hun var.

Hun hadde også lært seg å sette pris på nye ting i byen, ting hun først ikke hadde lagt merke til. Som for eksempel den fantastiske gatekunsten man kunne få øye på hvis man bare løftet blikket og så forbi de glorete og støyende fasadene. Én favoritt var «Chuuuttt» på Place Igor Stravinsky, ved siden av Centre Pompidou. Sophia kunne ta en lang omvei bare for å gå forbi det store maleriet.

Lenita så som vanlig strøken ut med sine vakre smykker og tidløse klær. Hun var alltid nøye og strukturert og elsket å ha orden i sakene. Mottoet hennes i livet syntes å være «heller rett enn fort», noe som kunne drive Sophia til vanvidd til tider, siden hun selv var vant til et høyt tempo fra sin gamle jobb som journalist. Samtidig var Lenita en ressurs for Le Lulu. Hun utfylte Sophia, Hayley og Olivier.

Sophia hadde møtt mange ulike personlighetstyper i løpet av årene som journalist, og det som fortsatt forundret henne med Lenita, var hvor vanskelig det var å tyde humøret hennes. Hun hadde en enorm integritet, og det var som oftest umulig å lese henne. Det eneste som kunne avsløre noe om dagsformen hennes, var antall kopper espresso hun drakk.

Lenita fiklet med det hvite perlekjedet igjen og tok en slurk espresso mens hun ventet på Sophias svar, og satte den lille, hvite koppen fra seg på bardisken med en klirrende lyd.

«God morgen til deg også. Er det dagens første espresso?» spurte Sophia forsiktig mens hun gikk bort og kysset Lenita på kinnene over bardisken.

«Det er den fjerde, faktisk, hvis du absolutt skal holde tellingen.»

Fire espressoer allerede, tenkte Sophia. Det måtte bety at Lenita hadde en dårlig dag. Som om hun kunne lese Sophias tanker, svarte hun:

«Jeg har ikke noe problem med koffein. Jeg har problemer uten koffein.»

Hun kikket irritert på Sophia.

«Jeg skjønner», sa Sophia og lo.

Sophia, Hayley og Olivier hadde sammen bestemt seg for å ansette Lenita i begynnelsen av året, og i likhet med Sophia kom hun fra Sverige. Lenita var femtiseks år gammel og hadde vært hjemmeværende husmor i nesten tretti år. Nå var barna voksne, og hun nøt i fulle drag å være tilbake i arbeidslivet. Hun var ikke den som dro inn mest tips eller den Sophia helst ville ha havnet på en øde øy med, men hun var en ekstremt god organisator, et arbeidsjern og pålitelig. I tillegg hadde hun allerede realisert flere av Sophias ideer, blant annet et par vinsmakingskvelder som hadde vært svært populære.

Sophia hilste på Olivier, som sto bak Lenita ved en av kjøleskapene bak baren. Lenita hadde en uvane med å snakke svensk til Sophia, også når Olivier eller Hayley var i nærheten, selv om de da ikke forsto et ord.

«Jeg vil gjerne understreke at du er sent ute til skiftet ditt», fortsatte Lenita.

At Lenita var en bedreviter av rang, var ikke en av hennes kvaliteter. Noen ganger var hun rett og slett grundig irriterende. Sophia nektet å gi Lenita rett i dag. Hun ristet på hodet.

«Jeg fikk en telefon fra østersleverandøren.»

Sannheten var at hun hadde blitt liggende og dra seg i sengen, men det trengte ikke Lenita å vite. Hun kikket på Sophia med hevede øyenbryn mens hun begynte å brette servietter med militær presisjon.

«Østersleverandøren?»

Lenita hørtes mistenksom ut mens hun rettet på den blonde pasjefrisyren sin.

«Ja, du vet, østersfyren … Hva er det nå han heter igjen?»

Hun stoppet opp foran baren, trommet med fingrene mot den sølvfargede bardisken og tok av seg jeansjakken mens hun tenkte seg om.

«Monsieur Giroud!» utbrøt Lenita og la enda en sammenbrettet serviett til bunken, som så ut som et lite tårn bygget av en arkitekt.

Sophia smilte og slo over til fransk da Olivier stilte seg ved siden av dem igjen.

«Akkurat! Vi snakket om østers i et kvarter, så jeg er ikke sen. Jeg har jobbet hjemmefra.»

Dessuten eier jeg dette stedet, så jeg kan gjøre som jeg vil, var hun fristet til å si. Noe hun selvfølgelig ikke sa. Olivier blunket til henne og lo.

«Og jeg tipper at broren min var til stor hjelp på hjemmekontoret?»

Sophia himlet med øynene som svar. Tristan og Olivier var brødre. Dessverre hadde hun rukket å ha en fuktig kveld med Olivier, som endte opp med at de lå sammen, før hun fikk avklart familieforholdene. Og før hun og Tristan ble et par, selvfølgelig. Heldigvis hadde det etter hvert føltes som om det knapt hadde skjedd. Nå var Olivier bare en god venn og kollega.

Lenita ignorerte Oliviers spøk og kikket i stedet lurt på Sophia.

«Jeg tror monsieur Giroud har et godt øye til deg.»

På’n igjen, tenkte Sophia. Lenita var besatt av at Sophia nettopp hadde fylt 36 år og ennå ikke hadde barn, og hun hadde også vært veldig tydelig på at hun ikke fikk noen «pappavibber» fra «han derre Tristan», som hun kalte ham.

«Vær så snill, monsieur Giroud har ikke et godt øye til meg. Det er bare noe du innbiller deg, han vet at jeg er sammen med Tristan.»

Lenita smekket med tungen og ristet på hodet.

Nå kommer det, dagens «skaff-deg-barn-før-du-skrumper inn»-oppfordring. Sophia gjorde mine til å gå mot kjøkkenet.

«Du vet hva jeg har sagt», sa Lenita, og løftet til og med en advarende pekefinger i været og lot de stakkars serviettene hvile i noen sekunder.

«Du må unnskylde meg, Olivier, jeg vet at han er broren din. Men Sophia, kjæresten din ser kanskje ut som en egyptisk fruktbarhetsgud med sine vakre kinnben, men du blir ikke yngre. Glem ikke det.»

Sophia smilte stivt. «Takk, da har vi fått unnagjort den lille påminnelsen for i dag.»

Det var et litt ømt punkt, selv om hun ikke ville innrømme det høyt. Et sted inne i henne fantes den lengselen etter barn som hun hadde begravd etter skilsmissen med Viktor, men hun og Tristan hadde ennå ikke snakket ordentlig om det. De hadde vært inne på temaet, men så hadde det liksom alltid glidd bort fra dem. Olivier bladde i en perm og kikket opp på dem.

«Egyptisk fruktbarhetsgud? Synes du ikke at det er å ta litt hardt i?»

Olivier ristet på hodet og kikket ned i permen igjen, mens Sophia fortsatte mot kjøkkenet. Da hun gikk gjennom rommet, kikket hun som vanlig opp i taket for å hilse på de store krystallysekronene, primadonnaene deres. Jo da, de hang der som vanlig, også i dag. Hun passerte Louis’ pressegalleri på venstre side, en liten utstilling hun hadde startet der unge pressefotografer kunne stille ut bildene sine. En hyllest til Louis, mannen som drev baren da hun arvet den etter mormoren. Mannen som senere viste seg å være hennes biologiske morfar, og som døde av kreft i fjor høst. Sorgen etter ham var fortsatt til å ta og føle på. Sophia var ikke religiøs, men likevel kunne hun sverge på at hun noen ganger kunne føle Louis’ nærvær når hun hengte opp nye malerier. Det kunne være et lite pust i nakken, eller bare en plutselig varme ved siden av skulderen. Det var selvfølgelig bare innbilning, men det føltes veldig sterkt. Den eneste hun våget å snakke med om det, var Louis’ mann, Yanis, som bodde i en stor leilighet i samme gate som baren.

Tankene minnet henne på at hun måtte ringe ham. Hun satte seg ned bakerst i lokalet med jeansjakken over armen og trykket Yanis’ nummer. Han svarte på det første signalet.

«Ma chérie, Sophia! Hvordan har du det i dag?»

Hun hørte straks at han var på teateret, og så ham for seg der han satt i den lille garderoben sin og rettet på kragen og pudret pannen. Til tross for at han var nesten åtti år gammel, jobbet han fortsatt som skuespiller.

Etter en stund med småprat kom de til det viktigste. Sophia senket stemmen.

«Hva med Alfie? Har du funnet noe?»

Pulsen hennes slo raskere mens hun ventet på svaret. Hun kikket bort på Lenita, som så ut til å være opptatt med å inspisere de vaskede vinglassene.

«Ingenting, min kjære. Ingenting.»

Sophia sukket og strøk hånden over ansiktet. Vendte seg bort fra lokalet, mot veggen.

«Tror du at han lever?»

Hun kunne høre Yanis’ kolleger i teateret le og snakke høyt i bakgrunnen.

«Det er umulig å vite», svarte han nøytralt.

«Hadde vi bare hatt et etternavn å gå etter», sa Sophia til slutt med utålmodighet i stemmen.

«Jeg synes vi skal ta en pause i disse undersøkelsene nå», sa Yanis. «Det er ikke noe mer vi kan gjøre.»

De avsluttet samtalen, og Sophia prøvde å riste av seg den ubehagelige følelsen. I samme øyeblikk som hun stakk mobilen i lommen, la hun merke til at Lenita sto ved siden av henne. Sophia rykket til.

«Herregud, du skremte meg! Hvor lenge har du stått der?»

Lenita la hodet på skakke.

«Lenge nok. Jeg kan lukte hemmeligheter.»

LENITA KIKKET oppfordrende på Sophia.

«Hvem snakket du med?» spurte hun. «Du sa: ‘Tror du at han lever?’ Hvem lever?»

Sophia gjorde en rask overveielse med seg selv. Hun var definitivt ikke klar til å fortelle Lenita alle detaljene ennå. Hun ville ikke uroe verken Lenita eller Olivier unødig, kanskje Brittas forsvunne sønn Alfie ikke engang var noe å uroe seg over. Hun følte seg også litt dum – tenk om hun gikk rundt og eide en bar som egentlig tilhørte noen andre? For det kunne jo være slik at Sophias mormor Emmy ikke skulle ha arvet baren fra søsteren sin i utgangspunktet?

«Vi snakket bare om en bekjent på teateret. En bekjent av Yanis», sa Sophia og håpet at stemmen ikke ville røpe henne.

Hun smilte bredt og reiste seg opp. Lenita kikket smaløyd på henne.

«En bekjent på teateret …» mumlet hun, så gikk hun bort og tok imot bestillingen fra to eldre damer som nettopp hadde satt seg ned.

Sophia gikk inn på kjøkkenet og minnet seg selv på at hun måtte være mer forsiktig. I dag laget Hayley fire store tartes aux pommes som de skulle servere med vaniljeis og salt karamellsaus til gjestene som ville ha dessert til lunsjen. Det duftet fantastisk av søte epler og kanel. Da Hayley åpnet luken for å ta ut en av formene, strømmet det varm luft mot Sophia. Hun fikk vann i munnen.

«Å, det lukter himmelsk, Hayley», sa hun og fikk et fornøyd smil til svar.

I det siste hadde de hatt kø i lunsjen på Le Lulu hver dag. Men klokken var fortsatt bare ti på formiddagen, og frokosten var fortsatt i gang. Den lille bærbare høyttaleren på kjøkkenbenken spilte jazz av Emilie-Claire Barlow. Saksofonen og pianoet svarte hverandre i de avslappende tonene.

Sophia gikk forbi den gamle, blomstrete sofaen på kjøkkenet og hengte fra seg yttertøyet i en liten garderobe. Hayley hadde som vanlig den beskjedne stilen som fikk det til å se ut som om hun nettopp hadde ramlet ut av sengen. I dag var hun kledd i et par svarte, utsvingte jeans og en enkel, rød T-skjorte. Den kortklipte pasjefrisyren hennes svaiet mens hun sang med på sangen som ble spilt.

«C’est si bon. Lovers say that in France.»

Sophia la en arm rundt skuldrene hennes og sang med på neste linje.

«Vi må definitivt starte en åpen scene», sa Hayley.

Sophia lo.

«Nei, hva som helst, bare ikke det.»

«Hvorfor ikke?» spurte Hayley og gikk mot et av de to store kjøleskapene.

«Yanis ville stå der hver dag», svarte Sophia og gikk etter henne. «Og hvis scenen mot formodning skulle bli ledig et øyeblikk, ville noen som hadde drukket litt for mye, forvandle hele Le Lulu til en halvdårlig karaokebar.»

«Du er så kynisk.»

«Og kald. Du glemte kald.»

Hayley snudde seg rundt og ga henne et kyss på kinnet.

«Nei, du er fantastisk. Du har bare ikke skjønt at vi skal ha en åpen scene. Men det kommer, ma chère fille, det kommer.»

Sophia bøyde seg fram og tok en epleskive fra en av paiene som ventet på sin tur i ovnen.

«Pass deg!» utbrøt Hayley og viftet med hånden mot henne.

Hayley trivdes best med å ha ansvaret for menyen og kjøkkenet, og Olivier passet best som barsjef, selv om det til sjuende og sist var Sophia som hadde det endelige ansvaret for alt.

«Har du forresten hørt noe mer om Yanis’ undersøkelser?»

Sophia ristet på hodet og skottet ut mot Lenita og baren.

«Ikke så høyt. Jeg har fortsatt ikke snakket med Lenita og Olivier om det, så …»

«Jeg skjønner, ikke vær redd», hvisket Hayley og førte fingrene over leppene som en glidelås. «Hemmeligheter er min spesialitet. Nest etter eplepai, altså.»

Hayley børstet av hendene og fortsatte arbeidet med paien. Men uroen over Alfie fortsatte å gnage i Sophia. Hva ville skje hvis han dukket opp? Var han virkelig den rettmessige eieren av baren, slik Yanis mistenkte? Ingen, verken Sophia eller faren, hadde visst at Britta, søsteren til Sophias mormor, hadde fått et barn i Paris på sekstitallet. Ikke før Yanis nevnte det i vinter. Men gutten, som het Alfie, hadde ikke vokst opp med Britta, og var for lengst sporløst forsvunnet. Sophia sukket for seg selv og lente seg mot arbeidsbenken bak Hayley mens hun tygget på eplebiten. Så langt hadde de bare et fornavn å gå etter, og det hadde naturligvis ikke vært nok for å finne ham.

Hun tenkte tilbake til øyeblikket i desember da Yanis hadde fortalt henne om da mormoren hennes, Emmy, kom til Paris på sekstitallet, for å besøke Britta, som eide baren. Hjertet hadde stoppet da Yanis fortalte om Brittas sønn, Alfie. Det hadde vært jul på Le Lulu da, og de hadde sittet her på kjøkkenet, innhyllet i duftene av stearinlys, krydder og granbar. Sophia hadde trodd at hun kjente historien om hvordan mormors søster Britta hadde kjøpt baren og eid den hele livet, og at det ikke hadde vært andre arvinger da hun døde enn Sophias mormor Emmy. Da Emmy døde, ble det derfor Sophias tur til å arve baren, siden moren hennes hadde dødd da Sophia var liten. Men så tok Yanis opp det Sophia ikke hadde tenkt på før da – det lille problemet med at arveskiftet kanskje ikke hadde gått riktig for seg, siden Britta i all hemmelighet hadde født et barn på sekstitallet. Et barn som burde ha arvet sin mor. Sophia sukket dypt og bøyde seg diskré ned for å stjele enda en eplebit.

Hayley snudde seg rundt med paiformen i hendene og smilte mildt, som om hun forsto hva som plaget Sophia.

«Det er helt sikkert ikke noe å engste seg for», hvisket hun. «Jeg mener, hvor vanlig er det at gamle slektninger plutselig dukker opp etter seksti år?»

